b'\n_START_ARTICLE_\nSiva breskova u\xc5\xa1\n_START_SECTION_\nOpis\n_START_PARAGRAPH_\nOdrasle \xc5\xbeivali dose\xc5\xbeejo v dol\xc5\xbeino med 1,9 in 3,3\xc2\xa0mm, s tipalkami, dolgimi pribli\xc5\xbeno toliko kot telo. Glava je \xc4\x8drne barve, zadek je zelen s \xc4\x8drnimi zaplatami. Oprsje je \xc4\x8drno. Krilata u\xc5\xa1 ima dva para dolgih prosojnih kril, od katerih sta krili v prvem paru precej ve\xc4\x8dji. Nekrilate oblike povsem svetlo zelene barve in so nekoliko manj\xc5\xa1e, saj v dol\xc5\xbeino dose\xc5\xbeejo le do 2\xc2\xa0mm. Cev\xc4\x8dici na zadku (siphonae) in repek (cauda) so kraj\xc5\xa1i kot pri krilatih oblikah. Sifona sta temna in s konicami nekoliko nagnjena drug proti drugemu. Na \xc4\x8delu med tipalkama ima siva breskova u\xc5\xa1 zna\xc4\x8dilni grbici._NEWLINE_Nimfe so sprva zelenkaste barve, kasneje postanejo rumenkaste, tiste, ki se kasneje spremenijo v krilate samice pa so lahko nekoliko ro\xc5\xbenate barve.\n_START_SECTION_\n\xc5\xa0kodljivec\n_START_PARAGRAPH_\nSiva breskova u\xc5\xa1 je polifagna vrsta, saj zajeda prek 400 rastlinskih vrst. Za rastline ni nevarna le zaradi sesanja rastlinskih sokov, saj je siva breskova u\xc5\xa1 tudi prena\xc5\xa1alka virusov na rastlinah, ki pripadajo prek 30 dru\xc5\xbeinam, med njimi najbolj na razhudnikovkah, sladkorni pesi, papriki, \xc5\xa1pina\xc4\x8di, solati, kapusnicah, grahu, fi\xc5\xbeolu, bobu, korenju, \xc5\xa1pargljih, sadnem drevju in \xc5\xa1e mnogih drugih vrstah. Napada tudi \xc5\xa1tevilne okrasne rastline, kot so nageljni, krizanteme, vrtnice in tudi druge.\n_START_SECTION_\nNaravni sovra\xc5\xbeniki\n_START_PARAGRAPH_\nMed naravnimi sovra\xc5\xbeniki sive breskove u\xc5\xa1i so znani \xc5\xa1tevilni plenilci in zajedavci. Z njimi se hranijo dvopik\xc4\x8dasta, sedempik\xc4\x8dasta in desetpik\xc4\x8dasta polonica iz dru\xc5\xbeine polonic, pa tudi hro\xc5\xa1\xc4\x8di iz rodov Orius in Anthocoris (dru\xc5\xbeina  antokorid). Nanje pre\xc5\xbeijo tudi mre\xc5\xbeekrilci, med katerimi so najpomembnej\xc5\xa1e ten\xc4\x8di\xc4\x8darice iz rodov Chrysopa in Chrysoperla ter trepetavke iz rodov Syrphus, Scaeva in Episyrphus ter hr\xc5\xbeice, kot so predstavniki rodu Aphidolestes, zajedajo pa jih li\xc4\x8dinke razli\xc4\x8dnih najezdnikov, in parazitske ose iz dru\xc5\xbeine brakonid._NEWLINE_Pri biolo\xc5\xa1kem nadzoru \xc5\xa1kodljivcev so pomembne \xc5\xa1e patogene glive iz redu Entomophthorales, ki napadajo sive breskove u\xc5\xa1i. V Sloveniji je za biolo\xc5\xa1ki nadzor sive breskove u\xc5\xa1i registriranih in dovoljenih pet naravnih sovra\xc5\xbenikov: dvopik\xc4\x8dasta polonica, plenilska hr\xc5\xbeica (Aphidoletes aphidimyza), navadna ten\xc4\x8di\xc4\x8darica, navadna zimska trepetavka in brakonida vrste Aphidius matricariae.'